CELEX: 22013D0110
Language: mt
Date: 2011-12-23 00:00:00
Title: 2013/110/UE: Deċiżjoni Nru 1 tal-Kumitat Kummerċjali tal-UE u l-Korea tat- 23 ta’ Diċembru 2011 dwar l-adozzjoni tar-regoli ta’ proċedura tal-Kumitat tal-Kummerċ

1.3.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 58/9
            
         DEĊIŻJONI Nru 1 TAL-KUMITAT KUMMERĊJALI TAL-UE U L-KOREA
   tat-23 ta’ Diċembru 2011
   dwar l-adozzjoni tar-regoli ta’ proċedura tal-Kumitat tal-Kummerċ
   (2013/110/UE)
   IL-KUMITAT TAL-KUMMERĊ,
   Wara li kkunsidra l-Ftehim ta’ Kummerċ Ħieles bejn l-Unjoni Ewropea u l-Istati Membri tagħha, minn naħa, u r-Repubblika tal-Korea, min-naħa l-oħra (1) (“il-Ftehim”), iffirmat fi Brussell, fis-6 ta’ Ottubru 2010, u b’mod partikolari l-Artikolu 15.1.3(c) u 15.1.4(f) tiegħu,
   Billi:
   
               (1)
            
            
               Il-Kumitat tal-Kummerċ jista’ jadotta r-regoli ta’ proċedura tiegħu u se jissorvelja x-xogħol tal-Kumitati Speċjalizzati, tal-Gruppi ta’ Ħidma u l-korpi l-oħra kollha, bl-eċċezzjoni tal-Kumitat dwar il-Kooperazzjoni Kulturali skont l-Artikolu 3.3 tal-Protokoll dwar il-Kooperazzjoni Kulturali tal-Ftehim.
            
         
               (2)
            
            
               Il-Kumitat tal-Kummerċ għandu l-awtorità esklussiva biex jadotta d-deċiżjonijiet fl-oqsma koperti mill-Kumitati Speċjalizzati u mill-Gruppi ta’ Ħidma, sakemm ma jkunx speċifikat mod ieħor fil-Ftehim,
            
         ADOTTA DIN ID-DEĊIŻJONI:
   
               1.
            
            
               Ir-Regoli ta’ Proċedura tal-Kumitat tal-Kummerċ huma stabbiliti kif imniżżel fl-Anness.
            
         
               2.
            
            
               Din id-Deċiżjoni għandha tidħol fis-seħħ fit-23 ta’ Diċembru 2011.
            
         
      Magħmul it-23 ta’ Diċembru 2011.
      
         
            Għall-Kumitat tal-Kummerċ
         
         
            Ministru għall-Kummerċ tar-Repubblika tal-Korea
         
         Kim JONG-HOON
         
            Il-Kummissarju għall-Kummerċ tal-Kummissjoni Ewropea
         
         Karel DE GUCHT
      
   
   
      (1)  ĠU L 127, 14.5.2011, p. 6.
   
      ANNESS
      
         IR-REGOLI TA’ PROĊEDURA GĦALL-KUMITAT TAL-KUMMERĊ
      
      Artikolu 1
      Kompożizzjoni u President
      1.   Il-Kumitat tal-Kummerċ stabbilit skont l-Artikolu 15.1 tal-Ftehim ta’ Kummerċ Ħieles bejn l-Unjoni Ewropea u l-Istati Membri tagħha minn naħa u r-Repubblika tal-Korea min-naħa l-oħra, (“il-Ftehim”) għandu jaqdi d-dmirijiet tiegħu skont l-Artikolu 15.1 tal-Ftehim u jassumi r-responsabbiltà għall-implimentazzjoni ġenerali tal-Ftehim.
      2.   Kif stipulat fl-Artikolu 15.1.1 tal-Ftehim, il-Kumitat tal-Kummerċ se jkun kompost mir-rappreżentanti tal-Grupp tal-UE minn naħa u r-rappreżentanti tal-Korea min-naħa l-oħra.
      3.   Il-Kumitat tal-Kummerċ għandu jkun kopresedut mill-Ministru għall-Kummerċ tal-Korea u l-Membru tal-Kummissjoni Ewropea responsabbli għall-Kummerċ. Il-Presidenti jistgħu jirranġaw li jkunu rrappreżentati min-nies magħżula rispettivi tagħhom, kif stipulat fl-Artikolu 15.1.2 tal-Ftehim.
      Artikolu 2
      Rappreżentanza
      1.   Kull Parti għandha tgħarraf lill-Parti l-oħra bil-lista tal-membri tagħha li jkunu fil-Kumitat tal-Kummerċ. Il-lista se tiġi amministrata mis-Segretarju tal-Kumitat tal-Kummerċ.
      2.   Membru li jixtieq jiġi rrappreżentat minn rappreżentant alternattiv għandu jgħarraf lill-Presidenza tal-Kumitat tal-Kummerċ b’isem ir-rappreżentant alternattiv tiegħu jew tagħha qabel il-laqgħa fejn hu jew hi għandhom jiġu rappreżentati. Ir-rappreżentant supplenti ta’ membru tal-Kumitat tal-Kummerċ għandu jeżerċita d-drittijiet kollha ta’ dak il-membru.
      Artikolu 3
      Laqgħat
      1.   Il-Kumitat tal-Kummerċ għandu jiltaqa’ darba fis-sena jew fuq talba ta’ wieħed mill-Partijiet. Il-laqgħat għandhom isiru bin-newba fi Brussell jew f’Seoul, sakemm ma jiftehmux mod ieħor il-Partijiet.
      2.   F’każi eċċezzjonali, u jekk jaqblu ż-żewġ Partijiet, il-laqgħat tal-Kumitat tal-Kummerċ jistgħu jsiru permezz ta’ vidjokonferenza jew telekonferenza.
      3.   Kull laqgħa tal-Kumitat tal-Kummerċ għandha titlaqqa’ mis-Segretarju ta’ dan l-istess Kumitat fi żmien u f’post li jkun hemm qbil dwaru miż-żewġ Partijiet. Is-sejħa għal-laqgħa għandha tinħareġ lill-membri tal-Kumitat tal-Kummerċ mis-Segretarju ta’ dan l-istess Kumitat mhux aktar tard minn 28 jum qabel il-bidu tas-seduta sakemm ma jiftehmux mod ieħor il-Partijiet.
      Artikolu 4
      Delegazzjoni
      Il-membri tal-Kumitat tal-Kummerċ jistgħu jiġu akkumpanjati minn uffiċjali. Qabel kull laqgħa, il-President tak-Kumitat tal-Kummerċ għandu jiġi mgħarraf dwar il-kompożizzjoni maħsuba tad-delegazzjonijiet li jattendu għal-laqgħa.
      Artikolu 5
      Osservaturi
      Il-Kumitat tal-Kummerċ jista’ jiddeċiedi li jistieden l-osservaturi fuq bażi ad hoc.
      Artikolu 6
      Is-Segretarjat
      Il-koordinaturi maħtura mill-Partijiet skont l-Artikolu 15.6 tal-Ftehim għandhom iservu b’mod konġunt bħala s-Segretarjat tal-Kumitat tal-Kummerċ.
      Artikolu 7
      Id-Dokumenti
      Fejn id-deliberazzjonijiet tal-Kumitat tal-Kummerċ ikunu bbażati fuq dokumenti ta’ sostenn miktubin, dawn id-dokumenti għandhom jiġu nnumerati u ċċirkolati mis-Segretarju tal-Kumitat tal-Kummerċ bħala dokumenti tal-Kumitat tal-Kummerċ.
      Artikolu 8
      Korrispondenza
      1.   Il-korrispondenza indirizzata lill-Presidenti tal-Kumitat tal-Kummerċ għandha tintbagħat mill-Presidenti lis-Segretarju tal-Kumitat tal-Kummerċ biex dan jiċċirkolaha mal-membri tal-Kumitat tal-Kummerċ.
      2.   Il-korrispondenza mingħand il-Presidenti tal-Kumitat tal-Kummerċ għandha tintbagħat lil min tkun indirizzata mis-Segretarju tal-Kumitat tal-Kummerċ u tiġi nnumerata u ċċirkolata, fejn meħtieġ, fost il-membri l-oħra tal-Kumitat tal-Kummerċ.
      Artikolu 9
      Aġenda għal-laqgħat
      1.   Għandha titħejja aġenda provviżorja għal kull laqgħa mis-Segretarju tal-Kumitat tal-Kummerċ. Din għandha tintbagħat, flimkien mad-dokumenti rilevanti, lill-membri tal-Kumitat tal-Kummerċ, kif ukoll lill-President tal-Kumitat tal-Kummerċ, sa mhux aktar tard minn sebat ijiem qabel il-bidu tal-laqgħa.
      2.   L-aġenda provviżorja għandha tinkludi dawk il-punti li s-Segretarju tal-Kumitat tal-Kummerċ ikun irċieva talba dwarhom mingħand Parti biex jiddaħħlu fl-aġenda, flimkien mad-dokumenti rilevanti, mhux aktar tard minn 14-il jum qabel il-bidu tal-laqgħa.
      3.   L-aġenda għandha tiġi adottata mill-Kumitat tal-Kummerċ fil-bidu ta’ kull laqgħa. Kull punt minbarra dawk li jidhru fl-aġenda provviżorja jista’ jitqiegħed fuq l-aġenda jekk il-Partijiet jaqblu li jsir hekk.
      4.   Il-Presidenti tal-Kumitat tal-Kummerċ, bi ftehim mal-Partijiet, jistgħu jistiednu lill-esperti biex jattendu l-laqgħat tiegħu biex jipprovdu l-informazzjoni fuq suġġetti speċifiċi.
      5.   Il-Presidenti jistgħu, bi qbil maż-żewġ Partijiet, iqassru l-perjodi ta’ żmien speċifikati fil-paragrafi 1 u 2 biex jitqiesu r-rekwiżiti ta’ xi każ partikolari.
      Artikolu 10
      Minuti
      1.   Is-Segretarju tal-Kumitat tal-Kummerċ għandu jikteb abbozz tal-minuti, normalment fi żmien 21 jum wara l-għeluq tal-laqgħa.
      2.   Il-minuti għandhom, bħala regola ġenerali, jagħtu fil-qosor kull punt fl-aġenda, u jispeċifikaw fejn hu applikabbli:
      
                  (a)
               
               
                  id-dokumenti ppreżentati lill-Kumitat tal-Kummerċ;
               
            
                  (b)
               
               
                  kull dikjarazzjoni li jitlob li tiddaħħal membru tal-Kumitat tal-Kummerċ; u
               
            
                  (c)
               
               
                  id-deċiżjonijiet meħuda, ir-rakkommandazzjonijiet magħmula, l-istqarrijiet miftiehma u l-konklużjonijiet adottati dwar punti speċifiċi.
               
            3.   Il-minuti għandhom jinkludu wkoll lista tal-membri tal-Kumitat tal-Kummerċ jew tar-rappreżentanti supplenti tagħhom li jkunu ħadu sehem fil-laqgħa, lista tal-membri tad-delegazzjonijiet li jakkumpanjawhom u lista ta’ kull osservatur jew espert li jattendi għal-laqgħa.
      4.   Il-minuti għandhom jiġu approvati bil-miktub miż-żewġ Partijiet fi żmien 28 jum mid-data tal-laqgħa jew minn kwalunkwe data oħra li jiftiehmu dwarha l-Partijiet. Ladarba l-minuti jkunu approvati, is-Segretarju tal-Kumitat tal-Kummerċ irid jiffirma żewġ kopji tagħhom u kull Parti għandha tirċievi kopja oriġinali ta’ dawn id-dokumenti awtentiċi. Għandhom jintbagħtu kopji tal-minuti ffirmati lill-membri tal-Kumitat tal-Kummerċ.
      Artikolu 11
      Rapporti
      Il-Kumitat tal-Kummerċ għandu jagħmel ir-rapporti dwar il-ħidmiet tiegħu u dwar il-ħidmiet tal-Kumitati Speċjalizzati, tal-Gruppi ta’ Ħidma u ta’ korpi oħrajn tiegħu lill-Kumitat Konġunt tal-Ftehim ta’ Qafas f’kull laqgħa regolari tal-Kumitat Konġunt, kif stipulat fl-Artikolu 15.1.5 tal-Ftehim.
      Artikolu 12
      Deċiżjonijiet u Rakkomandazzjonijiet
      1.   Il-Kunsill Konġunt għandu jadotta deċiżjonijiet u rakkomandazzjonijiet bi ftehim bejn il-Partijiet, kif stipulat fl-Artikolu 15.4 tal-Ftehim.
      2.   Fil-perjodu ta’ bejn il-laqgħat, il-Kumitat tal-Kummerċ jista’ jadotta deċiżjonijiet jew rakkomandazzjonijiet bi proċedura bil-miktub jekk iż-żewġ Partijiet jaqblu li jsir hekk. Il-proċedura bil-miktub għandha tikkonsisti minn skambju ta’ noti bejn il-Presidenti tal-Kumitat tal-Kummerċ.
      3.   Fejn il-Kumitat tal-Kummerċ ikollu s-setgħa li jadotta d-deċiżjonijiet jew ir-rakkomandazzjonijiet skont il-Ftehim, dawn l-atti jingħatalhom it-titolu ta’ “Deċiżjoni” jew “Rakkomandazzjoni” rispettivament. Kull deċijoni u rakkomandazzjoni għandha tingħata numru serjali, id-data tal-adozzjoni u deskrizzjoni tas-suġġett mis-Segretarju tal-Kumitat tal-Kummerċ, Kull deċiżjoni għandha tipprevedi d-data tad-dħul fis-seħħ tagħha.
      4.   Id-deċiżjonijiet u r-rakkomandazzjonijiet adottati mill-Kumitat tal-Kummerċ iridu jiġu awtentikati permezz ta’ żewġ kopji awtentiċi ffirmati mill-Presidenti tal-Kumitat tal-Kummerċ.
      Artikolu 13
      Il-pubbliċità u l-kunfidenzjalità
      1.   Sakemm ma jkunx deċiż mod ieħor, il-laqgħat tal-Kumitat tal-Kummerċ ma għandhomx ikunu pubbliċi.
      2.   Meta Parti tressaq l-informazzjoni li skont il-liġijiet u r-regolamenti tagħha tkun meqjusa li hi kunfidenzjali quddiem il-Kumitat tal-Kummerċ, il-Kumitati Speċjalizzati, il-Gruppi ta’ Ħidma jew kwalunkwe korp ieħor, il-Parti l-oħra għandha tittratta dik l-informazzjoni bħala kunfidenzjali kif stipulat fl-Artikolu 15.1.7 tal-Ftehim.
      3.   Kull Parti tista’ tiddeċiedi dwar il-pubblikazzjoni tad-deċiżjonijiet u r-rakkomandazzjonijiet tal-Kumitat tal-Kummerċ fil-pubblikazzjoni uffiċjali rispettiva tagħha.
      Artikolu 14
      Infiq
      1.   Kull Parti għandha tieħu ħsieb l-ispejjeż li ġġarrab bħala riżultat tal-parteċipazzjoni fil-laqgħat tal-Kumitat tal-Kummerċ, kemm fir-rigward tal-impjegati, l-ivvjaġġar u n-nefqa tal-għajxien kif ukoll fir-rigward tan-nefqa tal-posta u tat-telekomunikazzjonijiet.
      2.   In-nefqa marbuta mal-organizzazzjoni tal-laqgħat u mar-riproduzzjoni tad-dokumenti għandha titħallas mill-Parti li tkun qed tospita l-laqgħa.
      Artikolu 15
      Kumitati Speċjalizzati u Gruppi ta’ Ħidma
      1.   Fit-twettiq tal-ħidmiet tiegħu, il-Kumitat tal-Kummerċ se jkollu l-għajnuna tal-Kumitati Speċjalizzati u tal-Gruppi tal-Ħidma stabbiliti taħt il-patroċinju tal-Kumitat tal-Kummerċ.
      2.   Il-Kumitat tal-Kummerċ se jiġi mgħarraf bil-punti ta’ kuntatt magħżulin minn kull Kumitat Speċjalizzat u kull Grupp ta’ Ħidma. Il-korrispondenza, id-dokumenti u l-komunikazzjonijiet kollha, inkluża l-posta elettronika skambjata bejn il-punti ta’ kuntatt ta’ kull Kumitat Speċjalizzat u kull Grupp ta’ Ħidma, li jirrigwardaw l-implimentazzjoni tal-Ftehim għandhom jintbagħtu fl-istess ħin lis-Segretarju tal-Kumitat tal-Kummerċ.
      3.   F’kull laqgħa regolari l-Kumitat tal-Kummerċ għandu jirċievi r-rapporti ta’ kull Kumitat Speċjalizzat u kull Grupp tal-Ħidma dwar l-attivitajiet tagħhom.
      4.   Kull Kumitat Speċjalizzat u kull Grupp ta’ Ħidma jista jistabbilixxi r-regoli tal-proċedura tiegħu u dawn għandhom jiġu rrappurtati lill-Kumitat tal-Kummerċ.